《画梅仙歌》
元代·杨铸

玉虬夜饮灵潭水，喷出珠玑春满纸。骑牛吹笛煮石翁，五百年来神不死。

某伯丰格如元章，醒眼如醉神洋洋。爱梅合眼测梅理，一扫百纸花低昂。

枝头明月情惆怅，照汝横眠作罗帐。倒骑胡蝶入罗浮，茫茫花海云涛涨。

诗笔夭矫如梅龙，一洗臃肿真玲珑。虎山桥畔执我手，两枝健笔俱凌空。

尊前讶我头未白，狂名久播溪南翁。画船粉黛休顾盼，酒徒性与青山浓。

何时放艇缥缈峰，与君一罄平生胸。

作者简介：元龙兴路进贤人，字季子。惠宗至正初游京师，以荐入史馆为校勘。史事毕，调唐兀卫教授，历官为中书检校。朝廷遣使经略江南，辟为从事，至闽病卒。